A Tanács 638/93/EGK rendelete
(1993. március 17.)
a zöldség- és gyümölcspiac közös szervezéséről szóló 1035/72/EGK rendelet, valamint a Szerződés II. mellékletében felsorolt egyes termékek piacának közös szervezéséről szóló 827/68/EGK rendelet módosításáról
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre és különösen annak 43. cikkére,
tekintettel a Bizottság javaslatára [1],
tekintettel az Európai Parlament véleményére [2],
tekintettel a Gazdasági és Szociális Bizottság véleményére [3],
mivel a közösségi ananász-, avokádó-, mangó- és guavatermelés fejlődése - különösen Spanyolország és Portugália csatlakozása óta -, valamint e termékek kereskedelmének növekedése indokolttá teszi, hogy ezeket a termékeket az 1035/72/EGK rendelet [4] hatálya alá vonják;
mivel különleges tulajdonságai miatt a főzőbanán eddig nem szerepelt a banánpiac közös szervezéséről szóló rendeletben; mivel a főzőbanánnak 1993. január 1-jétől kezdődő hatállyal valamely piacszervezés hatáskörébe kell tartoznia; mivel indokoltnak tűnik, hogy ez a gyümölcs- és zöldségpiac közös szervezése legyen;
mivel miután az avokádót, guavát, mangót és mangosztánt felveszik az 1035/72/EGK rendeletben szabályozott termékek jegyzékébe, azokat törölni kell a 827/68/EGK rendeletből [5]; mivel ez utóbbi rendelet mellékletét ennek megfelelően módosítani kell;
mivel az 1035/72/EGK rendelet előírja, hogy a III. mellékletében megállapított feltételek mellett a tagállamok a gyümölcs- és zöldségfélék tekintetében nemzeti mennyiségi korlátozásokat alkalmazhatnak; mivel ezek az intézkedések az 1993. január 1-jén létrehozott belső piaccal nem egyeztethetők össze; mivel ezért ezeket a rendelkezéseket hatályon kívül kell helyezni;
mivel a viszonylag nagy mennyiségben a Közösség területére szállított érzékeny termék esetében rendelkezni kell az importengedélyezési rendszer létrehozásának lehetőségéről; mivel annak érdekében, hogy egy ilyen rendszer alkalmazását a lehető leghatékonyabban korlátozzák, a rendszer bevezetésénél ajánlatos figyelembe venni az irányítóbizottság eljárását;
mivel a rendszer zavartalan működése érdekében a behozatali engedélyek kiadását biztosíték nyújtásához kell kötni, ami garantálja - az engedély időbeli hatályán belül - a behozatali kötelezettség teljesítését,
ELFOGADTA EZT A RENDELETET:
1. cikk
Az 1035/72/EGK rendelet a következőképpen módosul:
1. Az 1. cikk (2) bekezdésében szereplő táblázat az alábbi termékekkel egészül ki:
"KN-kód | Árumegnevezés |
ex080300 | Főzőbanán (plantain) |
08043000 | Ananász |
080440 | Avokádó |
08045000 | Guava, mangó és mangosztán" |
2. A 22. cikk (1) bekezdésének második albekezdését, a 22. cikk (2) bekezdését, valamint a III. mellékletet (a 22. cikkhez tartozó jegyzéket) el kell hagyni.
3. A rendelet a következő cikkel egészül ki:
"22b. cikk
(1) A piaci folyamatok kiértékelése érdekében a 33. cikkben megállapított eljárással összhangban az 1. cikk (2) bekezdésében szereplő táblázatban felsorolt egy vagy több termék tekintetében be lehet vezetni a behozatali engedélyek rendszerét.
Az első albekezdésben említett esetben a tagállamok - a Közösségen belüli telephelytől függetlenül - bármely kérelmező részére kibocsátják az engedélyt.
Az engedély kibocsátását biztosíték nyújtásához kötik, ami garantálja, hogy a behozatal az engedély időbeli hatályán belül lezajlik.
Az engedély a Közösség egész területén érvényes.
(2) Az engedélyköteles termékek jegyzékét, illetve az e cikk alkalmazására vonatkozó minden egyéb részletes szabályt az (1) bekezdés első albekezdésében említett eljárással összhangban határozzák meg."
2. cikk
A 827/68/EGK rendelet mellékletben a következő termékeket el kell hagyni:
-080440 | Avokádó, |
-08045000 | Guava, mangó és mangosztán. |
3. cikk
Ez a rendelet az Európai Közösségek Hivatalos Lapjában való kihirdetésének napján lép hatályba.
Ezt a rendeletet 1993. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1993. március 17-én.